SET ปิดเย็นลบ 16 จุด โบรกฯคาดพรุ่งนี้เสี่ยงรูดต่อ จับตาแนวรับถัดไป 1,630 จุด
SET ปิดเย็นลบ 16 จุด โบรกฯคาดพรุ่งนี้เสี่ยงรูดต่อ จับตาแนวรับถัดไป 1,630 จุด โดยดัชนีปิดตลาดวันนี้ ที่ระดับ 1,633.62 จุด ลบ 16.37 จุด หรือ 0.99% มูลค่าการซื้อขาย 4.29 หมื่นล้านบาท
11 ธ.ค. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,633.62 จุด ลบ 16.37 จุด หรือ 0.99% มูลค่าการซื้อขาย 4.29 หมื่นล้านบาท
10 หุ้นกดดัชนีวันนี้

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้แกว่งตัวลงชดเชยเมื่อวานนี้ที่ตลาดต่างประเทศต่างปรับตัวลงกันทั่วหน้า ขณะที่ตลาดบ้านเราปิดทำการไป โดยดัชนีฯได้แกว่ง Sideway Down แต่ในระหว่างเทรดช่วงบ่ายดัชนีฯรีบาวด์ได้บ้างด้วยการลดช่วงลบลง จากปัจจัยบวกในประเด็นการเลือกตั้งที่มีความคืบหน้า ในเรื่องการปลดล็อคพรรคการเมือง และกรอบเวลาการเลือกตั้งที่ชัดเจน
อย่างไรก็ดี ตลาดภูมิภาควันนี้เคลื่อนไหวทั้งในแดนบวก-ลบ โดยปัจจัยเสี่ยงยังเป็นเรื่องของสงครามการค้าระหว่างสหรัฐฯ และจีน ที่มีความเปราะบาง หลังจากที่มีการจับกุมผู้บริหารของบริษัท หัวเว่ย พร้อมให้ติดตามการประชุมธนาคารกลางยุโรป (ECB) ที่จะมีขึ้นในวันที่ 13 ธ.ค.นี้ และติดตามตัวเลข PMI ภาคการผลิตของยูโรโซน ส่วนสัปดาห์หน้าก็ยังจะมีการประชุมธนาคารกลางสหรัฐ (เฟด) และการประชุมคณะกรรมนโยบายการเงิน (กนง.)
แนวโน้มการลงทุนในวันพรุ่งนี้ (12 ธ.ค.) นายวีระวัฒน์ กล่าวว่า ตลาดฯคงจะยังพักตัวอยู่ โดยดัชนีฯอาจจะเคลื่อนไหวในลักษณะ Sideway ถึง Sideway Down จากปัจจัยเสี่ยงสงครามการค้า พร้อมให้แนวรับ 1,630-1,620 จุด ส่วนแนวต้าน 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
CPALL มูลค่าการซื้อขาย 3,103.85 ล้านบาท ปิดที่  70.25 บาท ลดลง 1.25 บาท
PTTEP มูลค่าการซื้อขาย 2,836.11 ล้านบาท ปิดที่ 132.00 บาท ลดลง 3.00 บาท
PTT มูลค่าการซื้อขาย 2,568.29 ล้านบาท ปิดที่  49.25 บาท ลดลง 0.25 บาท
AOT มูลค่าการซื้อขาย 1,861.03 ล้านบาท ปิดที่  63.50 บาท ลดลง 1.75 บาท
KBANK มูลค่าการซื้อขาย 1,607.73 ล้านบาท ปิดที่ 191.00 บาท ลดลง 1.50 บาท